ЈАВНИ ПОЗИВ ЗА ДОДЕЛУ ГОДИШЊЕГ ПРИЗНАЊА ЗА УНАПРЕЂЕЊЕ РОДНЕ РАВНОПРАВНОСТИ НА ЛОКАЛНОМ НИВОУ У 2020. ГОДИНИ

Координационо тело за родну равноправност Владе Републике Србије расписује

**ЈАВНИ ПОЗИВ**

за доделу годишњег признања за унапређење родне равноправности на локалном нивоу у 2020. години

**Уводне напомене**

Координационо тело за родну равноправност у сарадњи са агенцијом Уједињених нација за родну равноправност и оснаживање жена (UN Women), а уз финансијску подршку Европске уније, у оквиру пројекта „Кључни кораци ка родној равноправности“, додељује годишње признање локалним механизмима за родну равноправност.

Влада Републике Србије је поставила област родне равноправности међу приоритетне области структурних реформи и јавних политика. Локална самоуправа, у оквиру својих надлежности, осигурава родну равноправност и постизање једнаких могућности на локалном нивоу. Како бисмо промовисали локалне самоуправе као примере добре праксе, ове године је планирана друга по реду додела признања локалним самоуправама и механизмима за родну равноправност који су својим радом и залагањем допринелу унапређењу родне равноправности и побољшању положаја жена у локалним заједницама.

**Циљ позива**

Координационо тело за родну равноправност Владе Републике Србије (у даљем тексту: Координационо тело) упућује јавни позив за доделу годишњег признања за најактивније механизме за родну равноправност (у даљем тексту: механизам), на пољу унапређења родне равноправности на локалном нивоу.

**Учесници**

Право учешћа за доделу годишњег признања за унапређење родне равноправности на локалном нивоу (у даљем тексту: учесници) имају градови и општине са успостављеним механизмом за родну равноправност, у складу са процедуром прописаном у овом Јавном позиву и уз достављање адекватне пратеће документације**.**

**Категорије**

Годишње признање за унапређење родне равноправности на локалном ниову, додељује се за следећих пет области:

1. **Рад локалних механизама за родну равноправност**
* Механизам је ангажован током читаве године и редовно се састаје;
* Механизам је учествовао у реализацији активности из једног или више стратешких или планских докумеманта;
* Механизам активно учестује у давању мишљења/припреми/усвјајању јавних политика, у складу са својим мандатом;
* Активности овог тела довеле су до промена политика или праксе у локалној самоуправи;
* Примери пројеката који се спроводио дуже од 6 месеци и који је направио значајне промене у заједници;
* Механизам је био ангажован у одговору на епидемију корона вируса COVID-19, осигуравајући родну перспективу.
1. **Ангажовање и координација локалне самоуправе и других актера на пољу унпаређења родне равноправности**
* Локална самоуправа има важећи Локални акиони план за родну равноправност (у даљем тексту: ЛАП), и спроводи га;
* У спровођењу ЛАП-а су укључени различити делови локалне самоуправе (градоначелник-ца, скупштина, различита одељења управе и други);
* У спровођењу ЛАП-а координисаном акцијом локалне самоуправе и механизма су укључени сви актери на локалу (локалне институције: центар за социјални рад, дом здравља, полиција, школе, јавне комуналне службе и друге, као и организације цивилног друштва);
* Родна равноправност је хоризонтална тема присутна у другим политикама;
* Постоји континуитет издвајања значајних средстава за спровођење ЛАП-а у буџету општине/града;
* Примери интезивне сарадње са организацијама цивилног друштва, нарочито са женским огранизацијама и медијима, у спровођењу политика родне равноправности;
* Сарадња са организацијама цивилног друштва у родно осетљивом одговору на ублажавање последица епидемије корона вируса COVID-19;
* Примери партнерства са организацијама цивилног друштва у спровођењу локалних мера подршке осетљивим друштвеним групама;
* Примери активног укључивања жена у процес доношења одлка на локалном нивоу, спровођење локалних мера и пројеката;
* Примери одабира теме родне равноправности као теме од јавног интереса у спровођења поступка одобравања средстава за суфинансирање пројеката организација цивилног друштва/удружења.
1. **Иновативне политике и праксе у области родне равноправности**
* Примери активног спровођења локалних политика које су допринеле већој равноправности жена и мушкараца;
* Посебни механизми и афирмтативне мере за већу подршку рањивим категоријама становништва ― примери локалних мера социјалног укључивања, посебно социјалне укључености и унапређења положаја Рома и Ромкиња и других мањинских заједница, унапређење положаја жена са села, жена са инвалидитетом, жена које су жртве насиља и сл.;
* Пример иновативне праксе (и/или пројеката), коју је локална самоуправа покренула, која унапређује равноправност;
* Примери активног укључивања жена и младих у процес доношења одлука на локалном нивоу за спровођење локалних мера и пројеката, нарочито на нивоу месних заједница;
* Примери праксе успостављања и примене мера које доприносе равноправности, и превенције сваке врсте дискриминације у самом раду локалне управе.
1. **Родно одговорно буџетирање**
* Општина/град је систематично уводила родно одговорно буџетирање према урађеним родним анализама различитих области;
* Пример развијеног оквира политика које су предуслов за родно одговорно буџетирање – прикупљање података, родне анализе, кохерентан систем размене података са корисницима буџета на локалу, који су такође увели родно оговорно буџетирање;
* Примери резултата и ефеката родно одговорног буџетирања;
* Цео буџет је уродњен у складу са инструкцијама Министарства финансија.

**ПОСЕБНО ПРИЗНАЊЕ**

1. **Одговор на ублажавање последица епидемије корона вируса COVID-19**
* Општина/град је у оквиру својих делатности за смањење кризе изазване епидемијом водила рачуна о потребама свих грађана и грађанки;
* Општина/град је развила родно одговорно деловање на ублажавање кризне ситуације и последица епидемије;
* Механизам је био ангажован у одговору на епидемију корона вируса осигуравајући родну перспективу;
* Општина/град је сарађивала са организацијама цивилног друштва у родно осетљивом одговору на ублажавање последица епидемије.

Примери по категоријама су наведени илустративно.

**Критеријуми и поступак оцењивања**

Учесници се кандидују за једну област. Учесници могу поднети пријаву за више области, са тим што ће се за сваку област поднети посебна пријава. Једна локална самоуправа/механизам може добити признање само за једну област.

Учесници могу пријавити и другу општину/град, уколико имају довољно сазнања о активностима те локалне самоуправе и механизма.

Пристигле пријаве ће оцењивати Комисија за доделу годишњег признања за унапређење родне равноправности на локалу (у даљем тексту: Комисија). Комисију ће чинити представник/ца Координационог тела, представник/ца једног механизма за родну равноправност који је добитник признања из претходне године, независна експерткиња-експерт из области родне равноправности.

Приликом одлучивања о пријавама конкурсна комисија ће се посебно руководити следећим критеријумима:

|  |  |
| --- | --- |
| **Категорија пријаве**  | **Број поена** |
| 1. Релевантност предлога | 25 |
| 2. Допринос променама | 25 |
| 3. Одрживост интервенције | 20 |
| 4. Укљученост осталих актера у заједници | 20 |
| 5. Иновативност  | 10 |
| **УКУПНО** | 100 |

Комисија задржава право да од учесника затражи додатне изворе верификације.

Након анализе пристиглих пријава и пратеће документације, Комисија ће формирати ранг листу и утврдити предлог одлуке о додели годишњег признања за наведене категорије, и доставити их председници Координационог тела.

Одлука се објављује на веб презентацији Координационог тела за родну равноправност.

**Потребна документација**

Пријава садржи попуњен пријавни формулар и пратеће прилоге/документацију који представљају изворе верификације спроведених активности и постигнутих резултата наведеног примера добре праксе.

Пријавни формулар, са пратећом документацијом, мора бити оверен и потписан од стране градоначелника/це, односно председника/це општине.

Непотпуни и неблаговремени предлози се неће узети у разматрање**.**

Документација се може преузети са веб-презентације Координационог тела: <https://www.rodnaravnopravnost.gov.rs>.

**Начин и рок за подношење пријава**

Пријава за доделу годишњег признања за унапређење родне равноправности на локалном ниову доставља се искључиво електронским путем на мејл адресу: rodna.ravnopravnost@gov.rs, на одговарајућем пријавном формулару који је део овог јавног позива.

Рок за достављање пријава је 30. новембар 2020. године.

**Објављивање одлуке Комисије и додела признања**

Одлука Комисије о добитницима признања за унапређење родне равноправности на локалном ниову биће објављена на веб-презентацији Координационог тела <https://www.rodnaravnopravnost.gov.rs>

Признања ће се уручити на годишњој конференцији локалних механизама за родну равноправност, која ће се организовати у оквиру пројекта „Кључни кораци ка родној равноправности“, у децемрбу 2020. године.